57,9 miliarde EUR emise sub formă de titluri de creanță pe termen scurt ale UE la 3 și 6 luni, din care 22,9 miliarde EUR sunt încă neachitate

NextGenerationEU urmărește să mobilizeze până la 5 % din PIB-ul UE prin împrumuturi pentru a finanța un răspuns colectiv și puternic al UE la pandemia de COVID-19. NextGenerationEU este un instrument temporar, în cadrul căruia Comisia poate mobiliza până la 800 de miliarde EUR între jumătatea anului 2021 și anul 2026 prin emiterea de obligațiuni, UE fiind astfel unul dintre cei mai mari emitenți de titluri de creanță denominate în euro pentru anii următori. Până la 250 de miliarde EUR vor fi mobilizate prin emiterea de obligațiuni verzi. Veniturile obținute din emisiunea de obligațiuni vor permite UE să depășească provocările imediate în materie de redresare, dar și să accelereze tranziția verde și digitalizarea economiei UE. Până în prezent s-au plătit deja statelor membre în cadrul Mecanismului de redresare și reziliență (MRR) fonduri în valoare de aproximativ 100 de miliarde EUR, iar punerea în aplicare a planurilor de redresare și reziliență generează rezultate tangibile pe teren, atât în materie de investiții, cât și de reforme.

Prezentul raport – al doilea raport semestrial întocmit în temeiul articolului 12 din Decizia de punere în aplicare C(2021) 2502 a Comisiei – analizează punerea în aplicare a strategiei de finanțare pentru NextGenerationEU în perioada 1 ianuarie 2022 - 30 iunie 2022. Raportul se axează exclusiv pe procesul pus în aplicare pentru a mobiliza și a plăti finanțarea aferentă NextGenerationEU. Acesta nu evaluează modul în care au fost utilizate veniturile, inclusiv în ceea ce privește cheltuielile verzi, întrucât acestea vor fi acoperite în cadrul unor exerciții de raportare separate în conformitate cu regulamentele fiecărui instrument finanțat de NextGenerationEU. Prezentul raport face parte dintr-un flux regulat de informații către Parlamentul European și Consiliu, care asigură transparența și răspunderea publică în ceea ce privește punerea în aplicare a acestui program de finanțare inovator și la scară largă, în conformitate cu articolul 5 alineatul (3) din Decizia (UE, EURATOM) 2020/2053 a Consiliului.

2.Punerea în aplicare a programului de finanțare NextGenerationEU în primul semestru al anului 2022

În decembrie 2021, Comisia și-a anunțat planul de finanțare pentru perioada ianuarie ­ iunie 2022, în care se menționa că se preconiza o emisiune de obligațiuni pe termen lung în valoare de 50 de miliarde EUR, la care urmau să se adauge titluri de creanță pe termen scurt ale UE. Potrivit acestui plan de finanțare Comisia a mobilizat, de la începutul anului, o finanțare suplimentară pe termen lung de 50 de miliarde EUR pentru NextGenerationEU, printr-un mix de tranzacții sindicalizate (70 %) și licitații (30 %). Aceste tranzacții au generat o creștere a soldului total neachitat al obligațiunilor NextGenerationEU până la 121 de miliarde EUR, din care 28 de miliarde EUR au fost mobilizate prin emiterea de obligațiuni verzi. În această perioadă, Comisia a emis, de asemenea, titluri de creanță ale UE cu scadența la 3 luni și 6 luni pentru a răspunde nevoilor de finanțare pe termen scurt, valoarea titlurilor de creanță ale UE neachitate la sfârșitul lunii iunie 2022 fiind de 22,9 miliarde EUR.

În primele șase luni ale anului 2022, emisiunile NextGenerationEU au avut loc în condiții de piață tot mai dificile. S-a înregistrat la nivelul UE și al altor economii importante o creștere puternică a inflației și o volatilitate sporită a pieței, exacerbată de șocurile economice provocate de invadarea Ucrainei de către Rusia. S-a ajuns astfel la majorarea ratelor dobânzilor cerute de investitori într-un ritm rapid din perspectivă istorică, dat fiind că piețele anticipau o politică monetară mai puțin acomodativă.

În pofida condițiilor de piață dificile, tranzacțiile NextGenerationEU au beneficiat în continuare de un sprijin puternic pe piață, cele din primul semestru al anului 2022 fiind excedentare la un nivel de 6 până la aproape 16 ori mai mare. UE beneficiază de o bază de investitori bine echilibrată și diversificată, caracterizată de o bună reprezentare a diferitelor tipuri de investitori, având strategii de cumpărare diferite și provenind din întreaga lume. Această cerere continuă la nivel înalt demonstrează calitatea de emitent de încredere și cu un rating ridicat pe care Comisia și-a consacrat-o pe piețele de capital de împrumut în euro.

Datorită acestei poziții pe piață, UE a reușit să continue finanțarea fără sincope a planurilor de redresare ale statelor membre prin plata la timp a veniturilor. Ca urmare a acestor operațiuni de finanțare, Comisia a fost în măsură să efectueze toate plățile către statele membre în cadrul Mecanismului de redresare și reziliență și către bugetul UE, de îndată ce acestea au devenit scadente. În perioada cuprinsă între lansarea NextGenerationEU în vara anului 2021 și 30 iunie 2022, Comisia a plătit 100,4 miliarde EUR statelor membre în cadrul Mecanismului de redresare și reziliență: 67,0 miliarde EUR sub formă de granturi și 33,4 miliarde EUR sub formă de împrumuturi. În plus, peste 15,5 miliarde EUR au fost transferate către bugetul UE pentru a contribui la programele finanțate de NextGenerationEU, cum ar fi Orizont Europa, Fondul InvestEU, ReactEU, Mecanismul de protecție civilă al Uniunii (RescEU), Fondul european agricol pentru dezvoltare rurală (FEADR) și Fondul pentru o tranziție justă.

Succesul mobilizării acestui volum mare de fonduri s-a datorat într-o mare măsură flexibilității strategiei de finanțare consacrate între timp și diversificate. Aceasta permite Comisiei să utilizeze o serie de tehnici de finanțare (sindicate și licitații) și de instrumente de finanțare (obligațiuni și titluri de creanță) pentru a avea acces pe piețe prin adaptarea abordării sale la condițiile existente. Creșterea posibilității de valorificare a obligațiunilor neachitate, prin tranzacții sindicalizate și licitații, a contribuit la injectarea de lichidități, sprijinind piața secundară a obligațiunilor NextGenerationEU și facilitând cumpărarea și vânzarea acestora de către investitori. Obligațiunile NextGenerationEU dispun în prezent de un grad de lichiditate comparabil cu cel de pe piețele obligațiunilor de stat europene, raportat la sumele neachitate.

3.Costul finanțării

În pofida condițiilor de piață mai dificile, Comisia a avut în continuare capacitatea de a mobiliza fonduri în condiții relativ atractive. În conformitate cu metodologia stabilită în Decizia de punere în aplicare (UE) 2021/1095 a Comisiei, costul finanțării pentru perioada ianuarie 2022 – sfârșitul lunii iunie 2022 este estimat a se ridica la aproximativ 1,24 %. Aceasta reprezintă o creștere a costului finanțării cu peste 1 punct procentual comparativ cu nivelul de 0,14 % raportat pentru perioada iunie-decembrie 2021. Această creștere puternică reflectă condițiile de piață mai dificile care afectează emitenții suverani, corporativi și financiari.

Ritmul de creștere a fost unul dintre cele mai accentuate înregistrate pe piețele financiare în ultimele decenii. Ratele dobânzilor la obligațiunile UE cu scadența la 10 ani au crescut de la 0,09 % în iunie 2021, când a avut loc emisiunea inaugurală de obligațiuni NextGenerationEU cu scadența la 10 ani, la 1,02 % în cazul tranzacției din martie 2022 și la 1,53 % în cazul celei mai recente emisiuni din mai 2022. Obligațiunile UE cu scadența la 10 ani se tranzacționau la aproximativ 2,3 % la sfârșitul lunii iunie 2022. Creșteri comparabile au fost observate în cazul principalilor emitenți de obligațiuni suverane din zona euro. De exemplu, ratele dobânzilor la obligațiunile de stat germane cu scadența la 10 ani s-au majorat de la circa -0,20 % în iunie 2021 la aproape 1,0 % în mai 2022, depășind 1,6 % la sfârșitul lunii iunie 2022.

Prin faptul că a rămas un emitent constant și previzibil pe parcursul acestei perioade, UE a fost capabilă să emită obligațiuni cu o concesie de preț stabil la emitere. Aceasta reprezintă, alături de cererea puternică și constantă din partea investitorilor, un semn de încredere oferit de piețe și întărește siguranța că UE poate să își plaseze în continuare cu succes obligațiunile.

De asemenea, Comisia a continuat să își gestioneze deținerile de numerar pe termen scurt pentru a se asigura că acestea nu depășesc sumele necesare pentru buna executare a plăților. În primul semestru al anului 2022, deținerile de lichidități au fost stabile, situându-se în medie la 19,7 miliarde EUR. Acest volum de lichidități a fost mai mic decât în trimestrele anterioare, când au fost necesare sume mai mari pentru a putea efectua plăți rapide și semnificative ca dimensiuni în perioada de prefinanțare (13 %) a planurilor de redresare ale statelor membre. Aceste cuantumuri mai reduse ale deținerilor de lichidități, alături de emiterea periodică de titluri de creanță ale UE la dobânzi negative au generat un excedent (respectiv un efect de reportare pozitiv) de 56,1 milioane EUR la nivelul deținerilor de numerar din perioada ianuarie-sfârșit de iunie 2022 în cadrul instrumentului NextGenerationEU. Acest excedent, care urmează să fie distribuit proporțional între bugetul UE și statele membre care primesc împrumuturi NextGenerationEU, va compensa parțial costurile mai ridicate ale finanțării.

Prima jumătate a anului 2022 a marcat, de asemenea, începutul facturării aferente NextGenerationEU a plăților de dobânzi, a costurilor de administrare a lichidității și a costurilor administrative pentru bugetul UE și pentru statele membre care contractează împrumuturi.

4.Obligațiuni verzi

În 2022, Comisia a continuat punerea în aplicare a programului de obligațiuni verzi NextGenerationEU, bazându-se pe succesul emisiunii inaugurale de obligațiuni verzi NextGenerationEU din octombrie 2021.

Comisia a executat alte patru tranzacții cu obligațiuni verzi în primul semestru al anului 2022. În aprilie 2022 și iunie 2022, au fost lansate a doua și a treia linie de obligațiuni verzi, mobilizând 6 miliarde EUR cu scadența la 20 de ani și, respectiv, 5 miliarde EUR cu scadența la 25 de ani. Prima tranzacție a fost excedentară la un nivel de peste 13 ori mai mare și a constituit cea mai mare obligațiune verde emisă până în prezent în 2022. În plus, obligațiunea verde inaugurală cu scadență la 15 ani a fost suplimentată de două ori în ianuarie și aprilie 2022, valoarea acesteia ajungând la 17 miliarde EUR.